
Martfű Város Polgármesterétől

T Á J É K O Z T A T Ó

A Képviselő-testület két ülése közötti eseményekről, a tett intézkedésekről

A Képviselő-testület két ülése között eltelt időszak fontosabb eseményeiről, a tett intézkedésekről az alábbiakban adok tájékoztatást:

I.
A testület két ülése között tett fontosabb intézkedések 
Október 14-én volt a XXI. országos képző- és iparművészeti tárlat Jász-Nagykun-Szolnok Megyei kiállításának megnyitója, amelyen köszöntöttem a résztvevőket.

Október 15-én az idősek világnapja alkalmából a Művelődési Központban volt rendezvény, amelyen részt vettem.

Október 19-én 28. fő romániai állampolgár tett magyar állampolgársági esküt. 
Október 28-án az oktatási intézmények vezetőivel tartottunk megbeszélést a készülő köznevelési törvényről, és javaslatokkal éltünk a Nemzeti Erőforrás Minisztérium  elé. 

Ugyanezen a napon:  sikeres közmeghallgatás volt. 

Október 23-án részt vettem a városban szervezett ünnepségeken,  ahol ünnepi beszédet tartottam.

Október 25-én a polgármesteri hivatalban fogadtuk a Holland Nagykövet Robert MILDERS urat,   nagykövetségi gazdasági osztály vezetőt Bert van der LINDEN urat, és Szabó Évát  a hollandul beszélő Magyar Kereskedelmi Attasé Asszisztensnőjét valamint a Martfűi lakos  Frits Niessen urat,  ahol beszélgettünk a Martfű és Hollandia között lehetséges kapcsolatokról, elsősorban kulturális és gazdasági kapcsolatokról.

Október 26-án Vajjon Zoltán TESZ vezetővel megtekintettük a közmeghallgatáson felvetett Liliom úti vízelvezetési problémát, és intézkedtünk az út javítására.

Ugyanezen a napon délután a garzon lakások bérlőivel tartottunk megbeszélést, a környezet rendbetétele és a fizetési fegyelem erősítése érdekében.

Október 27-én az AQUAPROFIT  ZRT.  vezetőjével tartottam megbeszélést, a Tiszazugi Ivóvízminőség- javító  Önkormányzati Társulás várható feladatairól. 

Ugyanezen a napon megtörtént a számlavezetésre kiírt közbeszerzési eljárásban a benyújtott  pályázatok bontása, valamint a Tisza Ipartelepi üzemcsarnok felújítására indított közbeszerzési eljárásban is a pályázatok bontása.

Október 28-án volt a Szolnoki Kistérség Többcélú Társulás Társulási Tanács ülése, amelyre önkormányzatunk képviseletére Dr. Urbán-Szabó Béla kapott megbízást.
Ugyanezen a napon Szolnokon tartotta a TISZK a soron következő ülését, ahol önkormányzatunk nevében Rágyanszky István képviselő úr volt jelen.

Október 29-én Az újonnan elnevezett Bata téren, településünkön első alkalommal faültetésre került sor az újszülöttek tiszteletére. Az Önkormányzat által felajánlott lehetőséggel ez alkalommal 12 gyermek szülei éltek. 

Október 30-án a katolikus templom alapkőletételének 20. évfordulója alkalmából templomunkban járt dr. Beer Miklós váci megyéspüspök, aki felszentelte az épületet és szentmisét tartott. Ezt követően a városházán köszöntöttem az egyházközösség képviselőivel együtt.
November 2-ára hívtuk össze a Tiszazugi Ivóvízminőség-javító Önkormányzati Társulás Társulási Tanácsának ülését, amely azonban határozatképtelen volt. 

November 3-4-én jegyző és aljegyző asszonnyal az „Önkormányzati Megújulás Konferencián” vettünk részt Balatonfüreden. 

A konferencián előadást hallhattunk:

· az Állami Számvevőszék megújult önkormányzat ellenőrzési gyakorlatáról;

· a közigazgatási folyamatok változásairól;

· a közigazgatási szolgáltatásokról;

· az önkormányzati finanszírozásról;

· az önkormányzati villamos energia beszerzés hatékonyságáról és tapasztalatairól;

· az új önkormányzati törvényről;

illetve igen érdekes, indulatoktól sem mentes kerekasztal beszélgetéseken vettünk részt a fenti témákban.

November 4. Lezárult az önkormányzat tulajdonában lévő volt „Opar” épület felújítására vonatkozó közbeszerzési eljárás. A nyertes ajánlattevő: Csüllög és Társa Kft. 5435. Martfű, Arany J. u 15. A szerződés megkötése és a munkakezdés ideje: 2011. 11.15.

November 5-én Településünkön immár hagyomány az ingyenes elektronikai hulladékgyűjtés, melyet ez alkalommal is az Önkormányzat ingyenesen szervezett meg a lakosság számára. Megközelítőleg 5500 kg elektronikai hulladékot gyűjtöttünk be. Ugyanezen a napon  került sor ebben az évben második alkalommal a lomtalanítási akcióra is.

Szinté ezen a napon tartotta közgyűlését az R-15 Postagalamb Sportegyesülete  ahol a polgármesteri kupát Antal László képviselő úr adta át.
November 7-én A Tisza Ipartelepen húzódó, több éve használaton kívül lévő iparvágány sorsának egyeztetésére került sor, melyen a Legero Hungária Kft, a Tisza Joule, Lorenz Shoe Group Kft, Tisza Cipő Zrt. és Önkormányzatunk képviselői vettek részt.

Szintén ezen a napon: Martfű Város Önkormányzata és a Heineken Hungária Zrt. közös sajtótájékoztatót tartott  a  Heineken Hungária Zrt. által létrehozott jótékonysági kezdeményezésről. 

Az idei évben negyedik alkalommal ajánlott fel a Heineken Hungária Zrt. anyagi támogatást  martfűi civil szervezeteknek.

A támogatásra szánt összeg elnyeréséről internetes szavazás dönt, a támogatni kívánt szervezetekre leadott voksok alapján dől el, hogy kik kapják a kétmilliós támogatást.

A sajtótájékoztatón részt vett Túróczi Zoltán a Heineken Hungária Zrt. martfűi gyárának vezetője, Dr. Kiss Edit polgármester a program fővédnöke, valamint  a jelölt szervezetek képviselői.

Ugyanezen a napon:  vállalkozói fórumon találkozhattak a fejlesztési lehetőségek  iránt érdeklődő martfűi vállalkozók. A fórumon a Széchenyi Programiroda Tanácsadó és Szolgáltató Nonprofit Kft. előadói tartottak tájékoztatót, illetőleg a Jász-Nagykun-Szolnok Megyei Kormányhivatal Munkaügyi Központjának Szolnoki Kirendeltség és Szolgáltató Központ kollégái, valamint a Goodwill Consulting Pályázati Tanácsadó Kft. munkatársa végül Zákány Lajos a martfűi Vállalkozói Klub vezetője.
November 8-án Pellet üzem látogatáson vettünk részt Szentesen. Az üzemben a TNT Technik Kft. saját fejlesztésű agripellet kazánjait mutatta be, melyek a növényi részekből készült pellet felhasználásával termelnek hőenergiát, valamint betekintést nyertünk az általa fölvásárolt növényi hulladék pelletté alakításába.
November 9-én „Martfű Város Önkormányzata és költségvetési szervei részére bankszámláinak  megnyitása és vezetése, pénzeszközeinek kezelése, pénzforgalmának teljeskörű lebonyolítása érdekében bankszámlaszerződés megkötése tovább 80.000.000,- FT összegű éven belüli rulírozó hitel biztosítása” tárgyú általános egyszerű közbeszerzési eljárás végleges ajánlattételének beadási határideje, melyre 6 db ajánlat érkezett.

Szintén ezen a napon a gyermekorvosainkkal folytattunk egyeztetést a feladatellátás jövőbeni megoldásáról.

Ugyanezen a napon Rákócziújfalu Képviselő-testülete és Martfű Város Képviselő-testülete együttes ülést tartott, ahol megbeszéltük a jövőbeni együttműködés lehetőségét.

November 10-én látogatást tett nálunk dr. Lengyel  Györgyi a Jász-Nagykun-Szolnok Megyei Kormányhivatal vezetője és tájékoztatást adott a Munkaügyi Központ átszervezéséről. 2012. január 1 napjával megszüntetésre kerül a martfűi kirendeltség, amely a hatályos működési szabályzat szerint már nem is működhetne. A martfűi munkatársak bekerülnek a szolnoki központba. A martfűi és a mezőhéki munkanélküliek továbbra is helyben, a városházán tartott kihelyezett ügyfélfogadáson jelentkezhetnek majd.

Szintén ezen a napon a Tiszazugi Ivóvízminőség-javító Önkormányzati Társulás Társulási Tanácsa ülésezett Martfűn, ahol döntött az EU Önerő Alap pályázat benyújtásáról, és előkészítette a támogatási szerződés megkötését.
November 11-én látogatást tettünk  jegyző asszonnyal a BUNGE ZRT martfűi vezetőjénél, Balogh Imre Úrnál, ahol az aktuális kérdéseket egyeztettük.

November 10-12 között került megrendezésre városunkban az első „Dokumentumfilmek a Vidékről - Nemzetközi Filmszemle”. Dr. Despotov Svetozar alpolgármester Úrral együtt részt vettem a megnyitó ünnepségen és a díjátadó rendezvényen. 
November 12. A Heineken Hungária Sörgyárak Nyrt.  felajánlásából további 40 db kőrizsfa ültetésére került sor a rekultivált bányagödör területén. Az akcióban a martfűi gyárban dolgozók, valamint az önkormányzat képviselői vettek részt.  

November 15-én sor került a Tisza Ipartelepi Üzemi Csarnok felújítására vonatkozó vállalkozói szerződés megkötésére. 
II.

A két ülés közötti időszakban végzett bizottsági tevékenységről
Egészségügyi és Szociális Bizottság 
2011. november 15-én rendkívüli zárt ülést tartott, melyen átruházott hatáskörben hozott döntéseket.

A Pénzügyi, Ügyrendi és Városfejlesztési Bizottság, Városfejlesztési, Környezetvédelmi és Turisztikai Albizottság valamint az Oktatási, Művelődési, Sport, Civil és Egyházi Kapcsolatok Bizottsága az elmúlt soros ülés (2011. október 27. ) óta nem ülésezett.

Az átruházott hatáskörben hozott döntések a jegyzőkönyvvezetőnél bármikor megtekinthetők. 

III.

A megjelent fontosabb jogszabályok:
2011. évi CXXXIV. törvény az uzsorával összefüggő egyes törvények módosításáról.
2011. évi CXXXV. törvény a kereskedelemről szóló 2005. évi CLXIV. tv. módosításáról.

59/2011.(X.25.) NEFMI rendelet a közoktatási tankönyvek legmagasabb fogyasztói áráról szóló 13./2010.(XI.25.) NEFMI rendelet módosításáról.

227/2011.(X.28.) Kormány rendelet egyes egészségbiztosítási tárgyú kormányrendeletek módosításáról.

2011. évi CXL. tv. a közalkalmazottak jogállásáról szóló 1992. évi XXXIII. tv. módosításáról.
234/2011.(XI.10.) Korm. rendelet a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény végrehajtásáról.

Kérem tájékoztatóm tudomásul vételét. 

Martfű, 2011. november 15.

                                                                                            dr. Kiss Edit 

                                                                                           polgármester 

A tájékoztatót látta: 

Balogh Edith 

címzetes főjegyző 

A tájékoztatót készítette: 

Körmendi Andrásné 

főelőadó 
